Poliisi kertoo, että sillä on todistusaineistoa kesällä 1987 tapahtuneeseen raakaan murhaan liittyen.

Klaus Schelkle ja Bettina Taxis joutuivat raa’an verityön uhreiksi turvallisella ruotsinlaivalla. Taxis selvisi hengissä, poliisin mukaan ”ihmeen kaupalla”. IL-ARKISTO

Viking Sallylla tapahtuneessa murhamysteerissä on tapahtumassa merkittävä käänne. Poliisi aikoo tavata syyttäjän pian.

– Lähiaikoina pidämme palaverin syyttäjän kanssa ja sovimme aikatauluista, tutkinnanjohtaja Veli-Matti Soikkeli sanoo.

– Tutkinta on edennyt. Nyt tarkastellaan, ollaanko siinä pisteessä, että aineistoa voi laittaa syyttäjälle syyteharkintaan vai vieläkö pitää jotain tehdä.

Kyseessä on heinäkuun lopussa 1987 tapahtunut raaka murha ja murhan yritys. 20-vuotias Klaus Schelkle kuoli brutaaleihin päähän kohdistuneisiin iskuihin. Pari vuotta vanhempi tyttöystävä Bettina Taxis loukkaantui vakavasti. Nuoret olivat lomalla Länsi-Saksasta ja nukkuivat kannella, kun tuntematon hyökkääjä iski. Voit lukea henkirikoksen järkyttävistä käänteistä täältä.

Soikkeli on aiemmin kertonut, että epäiltyjä on yksi. Hän ei kommentoi lainkaan sitä, onko tämä epäilty nyt vangittuna tai ollut vangittuna.

Pystyttekö vahvistamaan, että hän on elossa?

– Kyllä.

Epäillyn sukupuolta tai kansalaisuutta Soikkeli ei kommentoi.

Kuvassa Iltalehden kansi pari päivää murhan ja murhan yrityksen jälkeen. IL-ARKISTO

Näyttöä on

Iltalehti on uutisoinut Viking Sallyn murhamysteeristä useaan otteeseen tämän vuoden aikana, sillä tapauksen tutkinta on tosiaan edennyt ja silmukka epäillyn ympärillä kiristynyt.

– Asiat ovat pikkuhiljaa edenneet. Nyt aletaan olla siinä pisteessä, että täytyy alkaa tehdä lopullisia ratkaisuja, Soikkeli sanoo.

Hänen arvionsa mukaan asia etenee ensi vuoden alkupuolella.

– Ensi kevääseen mennessä olemme viisaampia, olemmeko (oikeus)salissa asti.

Ei ole mitenkään tavallista, että näin vanhan henkirikoksen tutkinta on edennyt näin pitkälle.

– Tällainen rikos, joka ei ole mihinkään tallentunut eikä sillä ole silminnäkijöitä, niin se ei ole näytöllisesti mitenkään helppo. Mutta meillä on paljon erilaista todistusaineistoa aiheeseen liittyen, Soikkeli sanoo.

Soikkeli sanoo, että poliisilla on todennäköisiä syitä epäilylleen.

– Poliisin käsityksen mukaan meillä on oikea epäilty. Mutta syytekynnys on jo huomattavasti korkeampi ja tuomitsemiskynnys vielä korkeampi.

Upposi myöhemmin

Viking Sallyn murhamysteeri on ollut niin paljon julkisuudessa tänä vuonna, että poliisi on saanut siitä paljon vihjeitä. Mysteeri on kuitenkin lähellä ratkaisuaan poliisin oman toiminnan ansiosta.

Viking Sally oli murhayönä matkalla Tukholmasta Turkuun. Laivalla oli 1400 matkustajaa.

Teko oli erityisen julma.

– Tekotapa oli raaka. Siinä on ollut tappamisen tarkoitus suomeksi sanottuna. Silmitöntä väkivaltaa. Vähempikin olisi riittänyt, Soikkeli sanoi Iltalehdelle viime kesänä.

Viking Sally tuli tunnetuksi myöhemmin M/S Estoniana. Se upposi Itämerellä 28. syyskuuta 1994. Turmassa kuoli 852 ihmistä.